Hópur fólks í Borgarfirði eru byrjaðir að ganga í UMSB göngunum sem UMSB hefur skipulagt árlega . Fyrsta gangan fór fram miðvikudaginn 30. apríl síðastliðinn og sú næsta síðasta miðvikudag og var í bæði skiptin tekinn góður göngutúr á Hafnarfjall . Að sögn Pálma Blængssonar mættu níu manns í gönguna í síðustu viku og lék veðrið við göngumenn sem fóru langleiðina upp á fjallið . Pálmi segir að UMSB göngurnar fari fram alla miðvikudaga fram í júlí og hvetur hann fólk til að mæta . „ Gengið verður á ýmis fjöll í sumar , m.a . Skessuhorn , Hallarmúla og Varmalækjarmúla . Flest skiptin verða þó gengnir styttri æfingagöngutúrar á Hafnarfjall sem munu taka einn til tvo klukkutíma . Stefnt er síðan á að ljúka dagskránni með tveggja daga göngu um Vatnaleið dagana 5. - 6. júlí þar sem gist verður í skála í Hítardal , “ segir Pálmi en tilkynna þarf þátttöku í þá göngu á skrifstofu UMSB . Næsta ganga gönguhópsins fer fram annað kvöld , miðvikudag , og er stefnan sú að ganga alla leið á topp Hafnarfjalls . Mæting er á bílastæði við fjallið kl. 20 . Dagskrá gönguhóps UMSB má síðan sjá á fésbókarsíðu gönguhópsins : „ Gönguhópur UMSB “ .